
Αξιότιμε κύριε Δήμαρχε,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία «Διεκδικούμε Μαζί» παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο. 
Με την παρούσα επιστολή και ενόψει της ανακοίνωσης του  προγράμματος δωρεάν διάθεσης 100 κλιματιστικών σε ευάλωτα νοικοκυριά του Δήμου Αθηναίων, σας μεταφέρουμε τη διαμαρτυρία πολλών ατόμων με αναπηρία, χρόνιες ή/και σπάνιες παθήσεις και των οικογενειών τους σχετικά τις προϋποθέσεις ένταξης στο πρόγραμμα. 
Αρχικά, δεν υπάρχει πρόβλεψη για μοριοδότηση για τα άτομα με αναπηρία ή για τις οικογένειες που έχουν μέλος με αναπηρία, χρόνια ή/και σπάνια πάθηση με πιστοποιημένη αναπηρία 50%. Δεδομένου ότι τα άτομα με αναπηρία ή οι οικογένειες που έχουν μέλος με αναπηρία, χρόνια ή/και σπάνια πάθηση αποτελούν διακριτό κοινωνικό και οικογενειακό κριτήριο, κρίνεται απαραίτητη η προσθήκη κατηγορίας για τα άτομα με αναπηρία και τις οικογένειες που έχουν μέλος με αναπηρία, χρόνια ή/και σπάνια πάθηση με πιστοποιημένη αναπηρία άνω  του 50%.
Επιπλέον, δεν υπάρχει πρόβλεψη για διερεύνηση των εισοδηματικών κριτηρίων για τα άτομα με αναπηρία ή για τις οικογένειες που έχουν μέλος με αναπηρία, χρόνια ή/και σπάνια πάθηση. Δεδομένου ότι η αναπηρία επιφέρει επιπρόσθετο κόστος στη ζωή των ατόμων κρίνεται επιτακτική η διεύρυνση των εισοδηματικών ορίων. 
Κύριε Δήμαρχε, 
Κρίνεται αδιανόητο εν έτη 2026, να μην υπάρχει καμία απολύτως πρόβλεψη συμμετοχής σε πρόγραμμα παροχής ευάλωτων νοικοκυριών για τα άτομα με αναπηρία ή για τις οικογένειες που έχουν μέλος με αναπηρία, χρόνια ή/και σπάνια πάθηση, γνωρίζοντας το πρωτοφανή πληθωρισμό που βιώνουμε καθημερινά καθώς και το πρόσθετο κόστος διαβίωσης που προκύπτει λόγω αναπηρίας, που οδηγεί όλο και περισσότερο στην φτωχοποίηση.
Η ουσιαστική στήριξη των ευάλωτων κοινωνικών ομάδων σε περιόδους κρίσης επιβάλλει την ύπαρξη ειδικής και ουσιαστικής μέριμνας για τα άτομα με αναπηρία και χρόνιες παθήσεις, αλλά και για τα μέλη των οικογενειών τους.
Για το λόγο αυτό, σας καλούμε να λάβετε υπόψη σας όλα τα προαναφερθέντα πριν την ολοκλήρωση των αιτήσεων και να προβείτε στις απαραίτητες ενέργειες προκειμένου να ικανοποιηθούν τα δίκαια αιτήματα των ατόμων με αναπηρία, χρόνιες ή/και σπάνιες παθήσεις και των οικογενειών τους. 
Επιπλέον, θα πρέπει να επαναπρογραμματιστεί άμεσα η διάρκεια υποβολής αιτήσεων στο πρόγραμμα αυτό, προκειμένου να καταφέρουν να ολοκληρώσουν έγκαιρα τις αιτήσεις συμμετοχής οι δικαιούχοι δημότες με αναπηρία χρόνιες ή/και σπάνιες παθήσεις και οι οικογένειές τους.
Εν αναμονή της άμεσης ανταπόκρισής σας, σάς ευχαριστούμε θερμά εκ των προτέρων.

